# **پکتیا او غوره کرنیز توکي یې وپېژنئ**

پکتيا د افغانستان په سوېل ختيځ زون کې پروت غرنی ولايت دی، چې ټول مساحت يې ۹۵۷۹ کيلومتره مربع او د سمندر له سطحې شاوخوا ۲۲۵۳ متره لوړ دی.

پکتيا اوږده تاريخي سلسله لري، د پخوانيو اريايانو مرکز ګڼل شوی او په تاريخي کتابونو کې راغلي، چې ټول پښتانه په هغه وخت کې له دې ځايه نورو سيمو ته کوچېدلي او ځای پر ځای شوي دي.

د پکتیا شمال ته لوګر، شمال ختیځ ته یې ننګرهار، سوېل ختیځ ته یې پکتیکا، ختيځ ته یې خوست، لودیځ ته یې د غزني ولایت او سوېل ختیځ ته یې د ‌‌ډیورنډ فرضي کرښې اړوند د کورمې سیمه پرته ده.

یاد ولایت د پلازمینې کابل په ۱۲۰ کیلومترۍ کې موقعیت لري.

پکتیا د طبیعي منظرو او پرځنګلونو پوښل شویو دنګو غرونو سلسلې لري، چی همدغو طبیعي منظرو او لوړو غرونو یې ښکلا زیاته کړې ده.

د مرکز په ګډون ۱۵ اداري واحدونه لري. د پکتیا مرکز د ګردیز ښار دی او احمد آبا، سید کرم، څمکني، میرزکه، احمد خیل، اریوب ځاځی، ډنډه پټان، جاني خېل، لجه منګل، شواک، ګرده څیړۍ، وزې ځدران، زرمت او روحاني بابا یې ولسوالۍ دي.

په دې ولایت کې څه باندې یو میلیون کسان ژوند کوي، چی ۷۰ سلنه یې بزګران او مالداران دي.

کلنۍ اورښت یې په منځنۍ کچه ۲۵۰ نه تر ۳۰۰ ملي مترو پورې رسیږي، وچ اوسوړ اقلیم لري او ټوله کرنیزه ځمکه یې ۷۸ زره او ۹۸۷ هکټاره ده.

د پکتیا ولایت ۷۰ زره او ۱۱۸ هکټاره اوبیزې ځمکې، للمي ځمکې یې اته زره او ۸۶۹ هکټاره، څلور زره او ۲۷۰ هکټاره جبه زارې ځمکې، ۳۲۷ زره او ۲۶۴ هکټاره څړځایونه، ۱۰۷ زره او ۲۲۰ هکټاره بوټي او ځنګلونه او ۴۲ زره او ۱۹۶ هکټاره شاړې ځمکې لري، چې کرنیزې ځمکې یې د خوړونو ، کاریزونو، چینو او ژورو څاه ګانو له لارې خړوبیږي.

پکتیا کې د اوبو بندونه هم شته چې له ډلې د مچلغو بند د پکتيا مرکز ګردېز ښار څخه ۴۰ کيلو متره مخ په سوېل ختيځه سيمه په احمد ابا ولسوالۍ کې موقعيت لري. دغه بند ۱۸۰۰ هکتاره ځمكه خړوبوي او د ۸۰۰ كيلو واټه برېښنا د توليد ظرفيت لري.

د پکتیا ولایت عمده کرنیز پیداوار غنم، جوار، وریجې، پیاز، کچالو، رومي بانجان، لوبیا، مڼې، انګور، زردالو، جلغوزې او چهارمغز دي.

په پکتيا کې په دې وروستيو څو کلونو کې د بڼونو جوړولو ته هم د خلکو پام اوښتی او د مڼو او نور مېوو باغونه مخ په ډېرېدو دي.

د یاد ولایت د جلغوزې، مڼې او چارمغزو حاصلات پر افغانستان سربېره د نړۍ په بازارونو کې ښه شهرت لري.

پکتیا د هېواد د هغو ولایتونو په ډله کې ده، چې د جلغوزې پراخ ځنګلونه لري. د جلغوزې ځنګلونه د هېواد په نهو ولایتونو« خوست، پکتیا، پکتیکا، ننګرهار، کونړ، لغمان، نورستان، کاپیسا او کابل» کې شتون لري، چې تر دې مهاله یې ۴۴ زره هکټاره ځمکه نیولې ده.

د خوست، پکتیا، پکتیکا، کونړ، لغمان، نورستان او کاپیسا ولایتونه د هغو ولایتونو په ډله کې دي،چې د جلغوزیو ډېر ځنګلونه په کې شتون لري. یواځې د خوست او پکتیا په ولایتونو کې کابو ۴۰ زره کسان په دې برخه کې په کار وبار او د جلغوزیو په راټولولو بوخت دي.

د پکتیا ولایت د مرکز او ولسوالیو کرنیزې ځمکې

|  |  |  |  |
| --- | --- | --- | --- |
| واحد/هکټار | ټول | دځمکې سیمه | شمېره |
| هکټاره | ۷۰۰۳۸ | اوبیزې کرنیزې ځمکې | 1 |
| هکټاره | ۴۶۵۱ | للمي کرنیزې ځمکې | 2 |
| هکټاره | ۷۳۱ | د مېوو بڼونه | 3 |
| هکټاره | ۲۸۴ | تاکستانونه | 4 |
| هکټاره | ۴۲۳۲ | شاړې ځمکې | 5 |
| هکټاره | ۱۰۷۲۲۰ | بوټي او ځنګلونه | 6 |
| هکټاره | ۳۱۶۶۱۶ | څړځایونه | 7 |
| هکټاره | ۴۲۷۳ | جبه زارې ځمکې | 8 |

د پکتیا بندونه، سربندونه، کاریزونه او چینې

|  |  |  |  |
| --- | --- | --- | --- |
| شمېره | کتګوري | شمېر | ځای |
| ۱ | لوی ذخیروي بندونه | ۲ | احمد آبا او څمکني |
| ۲ | متوسط ذخیروي بندونه | ۹ | مرکز او ولسوالیو کې |
| ۳ | واړه ذخیروي بندونه | ۱۴ | مرکز او ولسوالیو کې |
| ۴ | سربندونه | ۲۲۳ | مرکز او ولسوالیو کې |
| ۵ | د اوبولګولو کانالونه | ۲۸۸ | مرکز او ولسوالیو کې |
| ۶ | کاریزونه | ۳۶۰ | مرکز او ولسوالیو کې |
| ۷ | چینې | ۵۲۸ | مرکز او ولسوالیو کې |

د پکتیا د ولسوالیو په کچه ښه پایله ورکوونکي مېوې، غلې داني او سابه

|  |  |  |  |  |
| --- | --- | --- | --- | --- |
| شمېره | ولسوالۍ | غلې، دانې | مېوې | سابه |
| ۱ | مرکز | غنم او جوار | مڼې، زردالو او جلغوزې | پیاز او رومي بانجان |
| ۲ | احمد آبا | غنم او جوار | مڼې، زردالو او جلغوزې | پیاز او رومي بانجان |
| ۳ | سید کرم | غنم او جوار | مڼې، چهارمغز او جلغوزې | پیاز او رومي بانجان |
| ۴ | میرزکه | غنم او جوار | مڼې، چهارمغز او جلغوزې | کچالو او رومي بانجان |
| ۵ | احمد خیل | غنم او جوار | مڼې، زردالو، چهارمغز او جلغوزې | کچالو او رومي بانجان |
| ۶ | اریوب ځاځي | غنم او جوار | مڼې، زردالو، چهارمغز او جلغوزې | کچالو او رومي بانجان |
| ۷ | لجه منګل | غنم او جوار | مڼې، چهارمغز او جلغوزې | کچالو او رومي بانجان |
| ۸ | څمکني | غنم او جوار | مڼې، چهارمغز او جلغوزې | پیاز، کچالو او رومي بانجان |
| ۹ | ډنډه پټان | غنم او جوار | مڼې، چهارمغز او جلغوزې | پیاز، کچالو او رومي بانجان |
| ۱۰ | جاني خیل | غنم او جوار | مڼې، زردالو، چهارمغز او جلغوزې | کچالو او رومي بانجان |
| ۱۱ | زرمت | غنم او جوار | انګور، مڼې او بادام | پیاز، کچالو او رومي بانجان |
| ۱۲ | شواک | غنم او جوار | مڼې، چهارمغز او جلغوزې | - |
| ۱۳ | وزې ځدراڼ | غنم او جوار | مڼې، چهارمغز او جلغوزې | - |
| ۱۴ | ګرده څیړۍ | غنم او جوار | مڼې، چهارمغز او جلغوزې | - |
| ۱۵ | روحاني بابا | غنم او جوار | انګور، مڼې او بادام | پیاز، کچالو او رومي بانجان |